khistorydata/jeongjo-sjw-relations huggingface dataset:
정조 4년 · 목
避嫌略曰。昨日筵中。大僚以諸臺之逐日違牌。論斥備至。臣等之積逋嚴命。論以常憲。合被大何。而臺臣之不得帶推行公。古例卽然。何敢一刻仍冒於臺次乎。請命遞斥臣等之職。批以。卿等雖急於引遞。獨不念 先朝不易之典。先正已定之論乎。帶推行公。前後何限。而今忽違成憲棄定論。諉之古例者。眞所謂捏合文致之說也。至於俄下傳敎中句語。何等截嚴。則此反泛說之欲停諸啓而然乎。卿等第勿復辭也。○敎曰。本事略提於避啓之批。而臺臣未諳事例。雖有右例卽然之語。而承旨接待之際。何無一言提醒。致有常憲乎。臺體自別。被推後避無不可。而遞豈成說。若此則以疏代避。而又將越法捧入乎。當該承旨從重推考。
정조 4년 · 목
敎曰。中官方得賢。以猥屑之說。敢爲奏達。令該府處之。
정조 4년 · 목
敎曰。宣傳官時無參上及事知人。至有堂上入直之擧。事未前聞。參上宣傳官之削職汰去。一竝卽爲口傳差出。另加擇差。又敎曰。宣傳官中參下金珠淵等。與行首及參上有異。渠何知也。許多見汰。亦屬可矜。元傳敎中付標。予命徐龍輔進前。汝往實錄廳摘奸。而待明朝復命。
정조 4년 · 강
命宣傳官。各別擇擬。
정조 4년 · 목
敎曰。宣傳官傳命奉命。不爲不輕。無承史而出入臥內。末俗不靖。人不畏法。向時至於締結宦寺。交通士夫。屢發於鞫招。自是之後。必令另擇。非自參下有履歷之人。則不得輕擬者此也。參下則以下位。旣不出入大內。雖不必盡履歷。參上則不然。今此照望之人。非謂如何。無參下時出入履歷故也。此望筒勿施。無論時任外任。更爲各別通融擇擬。
정조 4년 · 강
以鄭志儉金魯淳爲承旨。口傳也。
정조 4년 · 강
褒貶時入直不參。懸頉原啓目。
정조 4년 · 목
兵曹啓言。褒貶時內入直禁軍將。依內入直訓局禁營將官例。不爲來參之意。草記蒙 允。故自今以後。依三營例。勿爲進參事。請定式施行。允之。敎以。不參書等。亦非實政。此後此等處。依奉命與拿處例。以入直懸頉原啓目事定式。
정조 4년 · 강
副校理尹東晚。以母病陳疏乞遞。批許救護。
정조 4년 · 강
勘放時囚李聖師等。
정조 4년 · 목
義禁府啓言。時囚聖師安橚等照律。各杖一百收贖。請放送。允之。敎以。如有功議。各減一等。
정조 4년 · 강
太廟展謁。命以來初八日爲之。
정조 4년 · 목
禮曹啓言。 藏譜閣 影幀權奉日時旣推擇。而奉安日子。姑未涓吉云。秋展謁日。當 躬詣展禮。奉安後還宮。以來月初旬前。預爲擇入事命下矣。太廟展謁吉日。來初八日爲吉。何以爲之。敎以。初八日爲之。
정조 4년 · 목
予詢記事官徐龍輔曰。昨往實錄廳。則所在幾人乎。對曰。時適向夕。盡爲罷去。而餘者四五人矣。予曰。吏議當進乎。有防曰。聞有實病。姑未知如何矣。予曰。兵判今日似爲初政矣。有防曰。昨聞問政於大臣矣。予曰。以宣傳官望觀之。兵判似可矣。兵判家已入城云耶。有防曰。方寓於龍虎營云矣。予曰。明日都政。以卯正初刻爲之也。
정조 4년 · 강
御宣政殿。行都政。吏曹判書金鍾秀。參判鄭民始。參議沈豊之。兵曹判書李衍祥。參判李★(土+甲)。參議鄭文啓。參知申大升進。
정조 4년 · 목
敎曰。大政體重。銓曹堂上有闕之代。除在外實恙人。以在京無故人差出。○以沈豊之爲吏曹參議。前望也。吏曹參議沈豊之再牌不進。敎曰。揆以分義。豈敢乃爾。旣是當次。似無情勢。尤不可若此。更爲牌招。傳旨更勿捧入。又敎曰。文參上前銜收用。旣有新頒式令。而或有不準數不如格之失。儘非所以定制之本意。前銜及虛司果中。較量多寡。略綽分數。今番則惕念竝擬。又敎曰。武參上時仕之積滯。莫若近日。淹於經僉。沈於都判。居者無望疏遷。落者何由甄復。此東銓之過也。然百里爲宰。職任不輕。縱難徒循久次。而若乃顧其資歷。參以才諝。爲官擇人。惟優是取。則豈患無許多人也。況聞西銓六品窠甚窄。仕滿人虛付司果者。數至十二人。另合留意處。今番都政。兩府經歷以下。必令次次陞遷。○命宣饌于入侍諸臣。召陞六注書二人。而同爲宣饌。○敎曰。在外臺諫許遞。今日政差出。又敎曰。親政時。注書尙瑞院官員。依例陞六調用。○吏批。以李成祜爲蔚山府使。具世勣爲鳳山郡守。鄭喆淳爲文化縣監。尹翊烈爲天安郡守。曺翬振爲宜寧縣監。尹在醇爲掌令。鄭東愈爲義興縣監。鄭必忠爲光陽縣監。南玄老爲谷山府使。洪周萬爲綾州牧使。李碩九爲寧海府使。鄭亮釆爲安山郡守。沈公藝爲金溝縣令。王漢禎爲豐德府使。白師誾爲鐵原府使。金漢謙爲穩城府使。趙鉉爲井邑縣監。朴光晦爲咸昌縣監。申光鼎爲禮安縣監。沈宗之爲堤川縣監。李德煕爲尼城縣監。李惟稱爲德山縣監。宋致淵爲英陽縣監。趙時種爲新昌縣監。元重擧爲木川縣監。朴光翰爲德川郡守。尹範勳爲寧遠郡守。洪樂舜爲平昌郡守。鄭志儉爲大司成。申鴻周爲咸陽郡守。趙麟逵爲明川府使。韓光廸爲長興府使。曺希元爲定平府使。禹弼昌爲漆谷府使。邊鎭成爲端川府使。趙尙鎭爲承旨。金熤爲冬至使。李崇祜爲副使。沈商賢爲書狀。閔百彬爲寶城郡守。金洪運爲泗川縣監。李弼冑爲珍島郡守。李祖源爲泰川縣監。李★(王+建)爲孟山縣監。鄭彥衡爲慈山府使。邊聖和爲甲山府使。趙尙翼爲求禮縣監。洪益喆爲蔚山府使。趙發爲淳昌郡守。李需克爲長連縣監。尹守訥爲明川府使。安德鵬爲機張縣監。尹東晚爲獻納。洪樂恒爲正言。李衍祥爲知春秋。李性源爲同春秋。權應圭爲慈仁縣監。洪樂淵爲正言。金宇鎭爲副校理。姜彛正爲持平。尹長烈爲獻納。朴天行洪柱翼爲正言。尹勉東爲童蒙敎官。金斗默爲敦寧參奉。李啓源爲典獄參奉。李良會爲 惠陵參奉。閔彛顯爲 明陵參奉。李弘廉爲 穆陵參奉。金益休 爲徽陵參奉。韓德彬爲禮賓參奉。勉東以下。竝初仕也。李頤祥爲歙谷縣令。李東稷爲持平。○兵批。以趙重晦爲知事。金熤爲都總管。任希敎爲副總管。西春君爗爲都總管。李基成爲羅州營將。李運昌爲安東營將。權宜中爲西原營將。權璹爲忠州營將。具埱爲大興中軍。金處漢爲京畿中軍。基成以下。竝新資也。權綸爲釜山僉使。李晟爲阿耳僉使。金東範爲法聖僉使。黃昇源爲北評事。沈緯鎭爲馬馬海權管。黃載坤爲乾原權管。緯鎭以下。初仕也。○敎曰。今日政。新除守令邊將察訪虞候及新資復職初仕人。竝令明日肅拜後留待。
정조 4년 · 강
召見守令邊將初仕人于誠正閣。
정조 4년 · 목
予謂谷山府使南玄老曰。谷山。西路之最近於東北。而前倅不善爲之。邑弊民瘼。殆難收拾。下往後。着意於祛弊恤隱之情。無負朝家差遣之意。
정조 4년 · 강
都承旨李性源陳疏乞遞春秋兼銜。批下該曹稟處。
정조 4년 · 목
性源與領事金尙喆。有姻婭應避之嫌也。
정조 4년 · 강
黃海監司尹坊上疏自引。賜批。
정조 4년 · 목
疏略曰。臣受命以來。夙夜憂懼。恐負委寄之盛眷。圖報萬一者。惟在於驅策駑鈍。而伏奉今十二日所下傳敎。致勤重推。繼有喉院之飭諭。惶汗浹背。罔知所以自措。繼伏見又以臣農形狀做錯之失。至有捧入承旨遞差之命。臣之不稱。臣自知之。身居一路表率之地。罪著顚錯。無以自掩。則其何以承流宣化。董飭列邑也哉。伏乞俯垂諒察。亟許鐫削藩任焉。批以。警屬旣往。懋在方來。卿其勿辭。益懋哉。
정조 4년 · 강
敦寧都正朴祐源疏陳無敦寧乞遞。批下該曹稟處。
정조 4년 · 강
召見承旨金魯淳于誠正閣。
정조 4년 · 목
予曰。大科一經講。創設於何年。而又至何時而止之乎。魯淳曰。年久之事。雖未能的知。似於辛巳年間設行。上予曰。一經講未罷之前。年老擧子輩。雖難於連誦。一秩經書之盡誦。猶勝於已矣。魯淳曰。 聖敎至當矣。一經講未罷之前。年老之儒生。或廢科。而年少聰明之類。一秩經書。無時不誦。故其時似有實效矣。予曰。近來儒生。初無讀書之人。每當科時。不過入場猝辧。故文才渺然。未有甚於近來矣。古語云。宰相須用讀書人。人能讀書。然後可以用之矣。魯淳等曰。人不讀書。則雖有才能。見識鹵莾。言語無味。初無可觀矣。予命魯淳。讀備局鄭益祚上疏回啓。予曰。昨日政。敦寧參奉副擬之人。與承旨爲幾寸乎。尙鎭曰。與臣爲八寸親矣。予曰。誰之子也。尙鎭曰。故相臣豊陵府院君之孫。而故大司憲臣載洪之子也。予曰。然乎。
정조 4년 · 강
命臺諫。待明朝牌招行公。
정조 4년 · 목
敎曰。都目未署經守令甚多。兩司諸臺。不得備員。無以行公云。違牌臺諫與未肅拜臺諫。待明朝牌招。使之行公。仍卽擧行。
정조 4년 · 강
命前正言鄭益祚上疏。收議以聞。
정조 4년 · 목
因備邊司前正言鄭益祚上疏覆啓。敎以。各項回啓條件。竝依此施行。科弊條中。陞庠之參互對擧云者。誠有是也。此亦國試。宜有別般防戢。而小大科場之士習不精。實自權輿於是。事在旣往。雖難一一追勘。而嗣後復以此弊登聞。則當該掌考之官。隨現摘發。繩以科場之律。斷不饒貸。姑先各別嚴飭。而講規之申明舊制云者。言有考據。事非創始。博詢裁處之請。誠合事宜。依所下傳敎。許令各陳可否之見。○敎曰。因鄭益祚疏回啓。有各陳所見之命。令該曹。時原任大臣館閣堂上及本曹堂上處。收議以聞。
정조 4년 · 목
領議政金尙喆曰。今番都目。嗣服後可謂一初之政。而都目善爲之。臣等不勝欣忭矣。予曰。今番都政。何如云耶。尙喆曰。善爲之云矣。
정조 4년 · 강
改差刑曹正郞申耆。
정조 4년 · 목
領議政金尙喆啓言。今番都政。刑曹正郞申耆。聞以六品之銜。陞復五品之職。有違常格。難免不審之失。吏判金鍾秀推考。刑曹正郞申耆請改差。從之。
정조 4년 · 강
命初仕取才。依前施行。
정조 4년 · 목
右議政李徽之啓言。伏聞日前都政時。自 上有兵曹初仕取才。更令新判書試取之 敎云。初仕試取者。不過額外禁軍一人。其餘兩廳騎士。則其試取。只觀矢數之多寡。別無身言書判選取之規。而今若更爲試取。則前已入格者。不無稱冤之端。依前施行。恐似得宜矣。從之。
정조 4년 · 강
遞安邊府使李崇祜。
정조 4년 · 목
左議政徐命善啓言。今番都政。安邊府使以副使擬望蒙點。出疆之臣。元無兼帶之例。而聞吏判之言。則欲陳白遞改云。此則吏判未諳格例之致。請遞改。從之。
정조 4년 · 강
罷黃海監司尹坊職。
정조 4년 · 목
領議政金尙喆啓言。黃海監司尹坊之前後誤錯。非止一二。不卽 處分。 聖意雖出於包容。到今事面。勢難一向寬暇。數遞之弊。有未可顧。請罷職。從之。
정조 4년 · 강
還差備堂李衍祥李性源。
정조 4년 · 목
領議政金尙喆啓言。兵判李衍祥。還差備局有司及嶺南句管。都承旨李性源。還差有司堂上。請察任。從之。
정조 4년 · 강
飭諸道稅穀冒犯之弊。
정조 4년 · 목
領議政金尙喆啓言。諸道稅穀。自是惟正之供。各邑隨其所捧。宜卽船運上納。而聞監色輩。貿取於京中。備納於該倉。故米色之麤劣。斗斛之無面。專由於此云。萬萬駭然。前此謬習。雖不一一追論。自有 朝家令甲。請此後冒犯者。當該守令。依法重勘。不飭之道臣。亦難免論責。以此意爲先各別嚴飭諸道。俾無隨現生事之患。從之。敎以。若有從後現發之弊。各別論罪也。
정조 4년 · 강
命上納愆期諸道臣。一竝推考。
정조 4년 · 목
惠堂鄭民始啓言。昨冬以上納尺文考還之法。申明擧行之意。有所筵稟關飭矣。今年又復如前。各項上納。尙多未收。道臣若能一一考還。另加督飭。俾不敢愆期。則豈如是乎。其在奉行朝令之道。誠甚未安。諸道道臣。一竝推考。請使之着實擧行。從之。敎以。各別申飭。無至從後摘發重勘之弊。
정조 4년 · 강
吏曹判書金鍾秀陳疏。請榮掃之行。賜批。
정조 4년 · 목
批以。冡宰重任。豈可因卿私懇而曲副。卿其勿辭。依所請往來焉。
정조 4년 · 강
命完伯狀啓。吏判及兵曹堂郞會議。申明行會。
정조 4년 · 목
因完伯有旨祗受狀啓。敎以。此狀啓最爲詳細。前而吏曹關。後而兵曹關。初無枚擧親政日筵敎云者。果然矣。今則不可不釐正。吏判下鄕前。與僚堂及兵曹堂上處。會同相議。合行定式事宜。酌量磨鍊。以吏兵曹言草記事分付。待下批。今番申明。行會諸道兩都。又敎以。因此思之。京司之不得直關外邑。明有 先朝令甲。不啻至嚴。則近來果如式遵行乎。雖以兵曹事言之。亦有訝惑者。爲先査問于各司。仍令諸道。有直關事與否。據實以報事。措辭行會京外。査實後草記之意。分付備局。
정조 4년 · 강
吏曹參議沈豊之上疏辭職。賜批。
정조 4년 · 목
批以。本曹可謂宿跰。爾其勿辭察職。
정조 4년 · 목
敎曰。三度加由。不過無事時例告之謂也。今則政命旣下。兩銓長重任。不可虛曠。吏判金鍾秀。兵判李衍祥。一體牌招開政。又敎曰。黃海監司有闕之代。另加擇差。○以金履素爲大司憲。李鼎揆爲副校理。金鍾秀爲弘文提學。鄭一祥爲同春秋。趙尙鎭爲黃海監司。李度默爲安邊府使。
정조 4년 · 목
予曰。今番科講便否。旣令館閣臣獻議。只可只收於堂上。玉堂及奎章閣郞廳。竝令收議。且國有大事。詢于時原任大臣。例也。今番竝令收議於致政大臣事分付。 先朝科講始役時傳敎及節目革罷時傳敎。入之。
정조 4년 · 강
秋曹。以三和府定配罪人裵德五。合有分揀啓。
정조 4년 · 목
刑曹啓言。文化縣鳳岡書院院生裵德五。以馳馬院前事。定配於三和府。有照律不審之失。不宜仍配。合有分揀之道。旣有問于該道以啓之命。請  上裁。允之。敎以。文化前縣令捧供時。以此結語內辭意。發問目之意。文移該府。
정조 4년 · 목
予曰。吏判由行。何日當發云耶。有防曰。今日似當下去矣。予曰。其家聞甚貧寒云。鄕莊果何如。有防曰。臣亦曾歷見。則草覆小屋。不過十餘架。環堵剝落。蕭然若寒士野人居矣。
정조 4년 · 강
命放未放。審量稟處。
정조 4년 · 목
敎曰。今番放未放中。同罪未放之類。有抄啓之命矣。觀此別單無非逋奴逋吏。數亦夥然。而同罪或因上言。或因覆啓。前已蒙放。則其在一視之道。不可一放一仍。一竝點下。當放者爲四十九人。減等者爲九人。依此擧行。而此乃旣念均一之政。又屬曠蕩之意而然。殊乖愼無赦之義。適啓希僥倖之漸。以此意令諸道知悉。莫以疏放之由於縱弛。此後另加束濕。從近當送繡衣。察其勤慢。爲先自備局。措辭行會。因此思之。近來刑曹覆啓。淆濫無異於上言。何以則近千包逋吏。配未經年。而無難請放。何以則十餘石逋吏。流至數歲。未嘗擧論。若此不已。則法無所施。奸無所戢。而微眚例勘。反重於減律貸死之徒。寧有如許事理。未可謂之好生之德欽恤之典也。自今此等事而覆啓。無論上言與放未放。必也參攷年數與罪名。審量稟處。無復如前窒礙之弊。
정조 4년 · 강
改差 穆陵參奉李弘廉。以任希默代之。
정조 4년 · 목
禮曹啓言。卽接 穆陵別檢所報。則 忌辰祭享兩官。不可不備員。而新除授參奉李弘廉。家在平壤。未及上來。參奉今姑改差。其代請口傳差出。以爲將事。允之。
정조 4년 · 강
命防禦使以上狀聞。其餘文蔭武朝官報該曹。
정조 4년 · 목
吏兵曹啓言。外方文官年歲居住登科年條及喪頉。使之修成册以報之意。分付入道兩都。而每年歲末。一次報來。則其間事故。有難憑考。自今爲始。六月十二月褒貶啓本上送時。同爲修報。而防禦使以上則狀聞。其餘文蔭武朝官則報該曹。而不待歲末。這這擧行。請以此定式施行。允之。
정조 4년 · 강
兵曹判書李衍祥上疏自列。賜批。
정조 4년 · 목
疏略曰。臣空疏謭劣之質。無當總領中權。管轄五營。練達戎務。鎭服衆情者。不宜居之。只緣格外  特授。適在於親政迫近之日。短章陳籲。未蒙 允兪。及夫登筵而開政也。厚蒙寬暇之殊渥。獲免僨誤之重。此莫非我 聖上攸賜也。日昨大僚筵奏。雖未得其詳。而例推薄警。猶屬太恕。臣固滿心恧蹙。又何敢自解也哉。至於三度呈告。自有格例。而飭敎之下。竭蹶趨承。有違常規。因仍蹲冒。斷無是理。伏乞亟遞臣本兼諸任焉。批以。方圖責成。卿何言哉。卿其勿辭行公。
정조 4년 · 강
召見承旨李鎭恒于誠正閣。
정조 4년 · 목
予曰。數日之雨。一直注下。尙無霽意。雖非立秋後冷雨。必有水沈浦落等種種病稼之患。誠可悶也。鎭恒曰。近聞郊外消息。則姑無傷稼之慮。而數日內如無快霽。則水邊田畓。必多覆沙處。田穀鋤役愆期。難望登熟云矣。予曰。田家之最緊要者。無過於田穀。而若至凶歉。則民生必當艱乏。尤切悶然。○予曰。各司之不得直關於外方。有禁令乎。有防曰。昭在法典矣。予曰。然則兵曹之直關。何故也。大抵各司擧行。不有法禁。怠慢成習。此等不難知之禁令。無難犯之。其可成說乎。有防曰。各司行關之法。發關於各道監營。則各道監營。因上司關文。知委擧行。不易之法令。而間或有時急公事。若自監營指揮。則不無遲滯之患。故或當忙急之時。則直關於該邑。仍成謬例矣。予曰。此後則無論大小事。一有禁令者。無或故犯之意。各別申飭。
정조 4년 · 강
判下兵曹　宗廟展謁時軍兵磨鍊草記。
정조 4년 · 목
因該曹草記。敎以。訓局馬軍三哨。步軍十哨。禁軍四番隨駕。留陣禁御兩營爲之。
정조 4년 · 강
命諸道當放者。竝減等。
정조 4년 · 목
刑曹啓言。別單。當放者爲四十九人。減等者爲九人。依此擧行事命下矣。金有釆申宗福等四十九名。竝放送。韓道源金得鑑等九名。竝減等徒三年改錄事。請分付各該道道臣。從之。
정조 4년 · 강
召見承旨李性源于誠正閣。
정조 4년 · 목
予曰。宣傳官馳往水標橋。看審標上過流之由以來事分付。予曰。夜雨不至病農否。性源曰。若及今開霽。則豈至害農也。予曰。今年初似豐徵矣。雨水如此。關西亦多水沈處云。可悶矣。性源曰。沿水處每有水患。而今年姑不至大段。此後若雨暘適中。則豈至於失稔乎。予曰。科講便否。卿意則以爲何如。性源曰。科講之制。大體甚好。雖未保其以此而盡通深旨。而要之有勝於無講之時則明矣。予曰。卿旣經嶺海兩伯矣。兩道中何者爲難治乎。性源曰。海西則人心雖極獷悍。而猶有愚直易化者。嶺南則左右道俗習各異。左道人皆固滯迷頑。杆格難入。右道狡黠機詐。與湖西大同俗矣。嶺俗最爲八路中難治矣。予曰。統營體勢何如。性源曰。統營地勢逶迤。陡入海口。山圍海停。山海磅礴之勢。於是焉窮。氣勢雄大。措置鞏密。閑山島綰轂其南。菀有猗角之形。李舜臣營壘戰伐之墟。城濠攻守之制。歷歷可按。誠天作之地矣。予曰。統制使威儀何如。性源曰。雉堞撲地。舸艦迷津。十里轅門。坐擁十萬水師。三道軍甲。皆受其節制。比之中原。則卽是吳會之一元帥。此乃南方之第一雄鎭。予曰。年前以統營還政。廟議未決。卿自南來。意見何如。性源曰。臣在南藩。欲以此事狀聞變通。而未及爲之矣。蓋統營。初非耕作之地。盡是漁採之民。錢還事。實爲統民之痼弊也。
정조 4년 · 목
予曰。今日 穆陵傳香乎。有防曰。俄已傳 香矣。予命禮房承旨。與左副承旨徐有防偕入。○予曰。都目所下傳敎中。文參上收用之敎。只謄於都政册。而至於各司朝報。則落漏云。緣何故而有此傳敎落漏之事耶。有防曰。都目日傳敎。各司例謄於都目軸。故皆頒布矣。予曰。旣漏於朝報。則中外何以知之乎。有防曰。朝報豈有落漏之理乎。予命張顯慶曰。都目日藝文館朝報持入。予曰。傳敎果不落漏耶。有防曰。伊日所下傳敎。盡爲載謄矣。
정조 4년 · 강
飭水標橋疏濬之政。
정조 4년 · 목
敎曰。夜雨達宵。而猶不至如霔。測雨器水深。亦不過三四寸。曉頭水標之報。則標上過流云者。必是近來川渠壅塞。專不勤礪於疏濬之政而然。姑不示警。欲觀來效。此後另加惕念爲見今霖雨不霽。且値極熱。不必今明內始役。亦令以此知悉。秋間自本橋至永渡橋。而當有考勤慢之擧。申飭濬川司。
정조 4년 · 강
命判尹兪彥鎬。仍任閣職。
정조 4년 · 목
敎曰。注擬極艱。且足略警。前判尹兪彥鎬敍用。仍任閣職。
정조 4년 · 강
命前判書具善復敍用。
정조 4년 · 강
命禁府時囚。今日內捧供。
정조 4년 · 목
敎曰。時囚皆令今日內捧供。待判下仍卽草記。照律後放送。○義禁府。以判義禁金鍾秀在外。議處及照律。不得擧行啓稟。敎以。令次堂擧行。
정조 4년 · 강
放兼春秋金匡國。
정조 4년 · 목
因義禁府照律啓稟。敎以。分揀放送。
정조 4년 · 강
穆陵 香祝渡涉時。命飭津船。
정조 4년 · 목
政院啓言。 懿仁王后忌辰祭。將行於明日。故俄已傳香。 仁穆王后忌辰祭。又將行於再明日矣。目今大雨達夜。一向如霔。大小松坡。水勢漲溢。似難通涉。莫重 香祝。無以及期。卽速分付於工曹及京畿監營。越川軍及津船。請預飭等待。允之。敎以。發遣宣傳官。渡涉與否知來。
정조 4년 · 강
命邊將末副望及初入仕懸註。
정조 4년 · 목
敎曰。邊將望。只首望名下懸錄久勤。此後末副望如有久勤。如有承傳。懸註。初入仕。依東銓例。前銜外年歲亦爲懸註事。分付兵曹。
정조 4년 · 목
敎曰。前大將具善復。復授前任。
정조 4년 · 목
予曰。大雨達夜如霔。水勢漲溢。 穆陵忌辰祭香祝。恐難及期利涉。越川軍及津船。各別待令事。更爲申飭於畿營也。有防曰。連爲申飭矣。
정조 4년 · 강
領府事鄭弘淳箚陳病狀。乞遞藥院之任。賜批。
정조 4년 · 목
批以。聞有愼節。悶慮無已。此時將治。易致失宜。卿其安心勿辭。亦勿進參問候。加意調攝焉。仍命遣史官傳諭。
정조 4년 · 강
奉謨堂雨漏處修改。命以七月十二日擧行。
정조 4년 · 목
因奎章閣啓稟。有是命。
정조 4년 · 강
命時囚李羲星等照律。
정조 4년 · 목
義禁府啓言。時囚罪人李羲星。笞五十收贖。呂善德。杖八十收贖。奪告身三等。梅潤文。杖八十。以公罪收贖。張鉉佐丁範祖等。杖六十收贖。告身盡行追奪。徒一年定配。請以此照律。敎以。有功議者。各減一等。丁範祖罷職放送。
정조 4년 · 강
命來朔日。由月覲門展拜。
정조 4년 · 목
敎曰。來朔日。當由月覲門展拜而來。該房知悉。又敎曰。再明日乘輿處所。依前爲之。
정조 4년 · 강
有政。吏曹參議沈豊之。兵曹判書李衍祥進。
정조 4년 · 목
以徐有慶爲右尹。尹東晚爲襄陽府使。洪樂命爲知事。吳毅常朴基豊尹敬喆鄭駿釆梁埉金峻岳爲宣傳官。閔光升李國培朴晉煥李民秀爲武兼。金鼎燁爲守門將。金永勉金致淇成世柱爲部將。李宗郁金勉禹宋履成玄光國洪源海爲守門將。毅常以下。竝初仕也。
정조 4년 · 목
予曰。大雨連日霔下。得無傷農之歎否。鎭恒曰。夏節則每多潦水。川邊田畓。間被傷損矣。予曰。明日次對。以 國忌齋日頉稟乎。齋日停次對古例乎。知入。還奏曰。每値齋日。則次對不得來會。自前已如此云矣。予曰。近日次對之稀濶。殊非一月六對之意。誠爲可悶矣。鎭恒曰。庚炎方酷。若無時急公事。則賓筵之時或停行。似無所妨矣。
정조 4년 · 강
遣承旨。詣 宗廟　景慕宮。奉審摘奸。
정조 4년 · 목
予曰。大雨之後。爲慮民事。今見諸道狀啓。不至於大段傷農。還可幸也。予曰。民事方殷。此時曠官可悶。未下直守令。以兩司之不備。未得署經云。今日政新除臺諫牌招擧行。未下直守令。一兩日內申飭下送也。○敎曰。明日 影幀權安相値。 景慕宮展拜時。都提調提調中。權安時進參人員。 本宮則勿爲來待。
정조 4년 · 강
有政。吏曹參議沈豊之進。
정조 4년 · 목
政院。以未下直守令署經事命下。而臺諫在外。無以備員啓稟。敎以。許遞。政官牌招開政。○以李★(土+甲)爲大司憲。姜忱李䕫爲持平。
정조 4년 · 목
予命有防。讀祭報府讀奏訖。予曰。前後申飭。非止一再。而其所塡差。多有老病。極爲駭然。此後各別擇差之意。更爲申飭。予曰。藏譜閣 影幀權奉時。左承旨進去。各別看審敬奉之意申飭。
정조 4년 · 강
明日 藏譜閣行禮。應參諸臣。命淸齋。
정조 4년 · 목
敎曰。明日藏譜閣 影幀權奉時。待承旨進去。卽爲行禮。又敎曰。明日應參諸臣。各於公廨淸齋事。預爲分付。
정조 4년 · 강
王大妃殿進御理中膏一劑。命依前製入。榻敎也。
정조 4년 · 강
以金華鎭爲兵曹判書。
정조 4년 · 목
敎曰。兵曹判書前望單子入之。○政院。以華鎭方在罷散啓。敎以。薄警意在責成。當此之人之時。不可膠守常例。特爲敍用。○敎曰。本兵重任。不容暫曠。新除授兵曹判書。待下批牌招。傳授命召。
정조 4년 · 강
命養性軒修理。二十日爲之。
정조 4년 · 목
因戶曹啓稟。有是命。
정조 4년 · 강
以兪彥鎬爲內醫提調。口傳也。
정조 4년 · 강
御誠正閣。行晝講。特進官金魯鎭。同經筵徐有寧。承旨鄭志儉。玉堂姜忱。宗臣安春君烿。武臣趙㠎。假注書洪光一。記注官鄭必忠。記事官金載瓚。
정조 4년 · 강
吏曹參判徐浩修疏辭新除亞銓之任。賜例批。
정조 4년 · 강
兵曹判書金華鎭疏辭新除中權之任。賜批。
정조 4년 · 목
批以。予曰得人。卿其勿辭行公。
정조 4년 · 강
召見承旨鄭昌聖于誠正閣。
정조 4년 · 목
予曰。李時秀何不入來乎。昌聖曰。俄聞以關格。方大痛於直次云矣。予曰。入直玉堂徐鼎修入侍。予曰。堂后日記。幾許修整乎。鼎修曰。近來修整者。不過朔餘日記。而餘存尙爲九朔矣。予曰。斯速修納也。
정조 4년 · 강
命時囚金載復等議處。方得賢重勘。
정조 4년 · 목
義禁府啓言。刑曹佐郞金載復。禁營校吏捧招時。無堂上而先自取服。東所衛將金命赫。部將金道光。行廵部將鄭行儉等。莫重更鼓。以至誤打。請竝刑推得情。敎以。除刑推議處。○因義禁府得賢議處草記。敎以。幺麼蟣蝨之徒。安敢乃爾。其在懲他中官之道。不可白放。從重勘律。
정조 4년 · 강
御誠正閣。行晝講。特進官金華鎭。同經筵徐有寧。承旨沈念祖。玉堂姜忱尹尙東。宗臣凝善君爔。武臣許近。假注書洪光一。記注官鄭必忠。記事官金載瓚。持平沈商賢。獻納尹長烈。
정조 4년 · 목
講大學。○予謂華鎭曰。卿家掌度支者。至卿爲四人乎。華鎭曰。然矣。予曰。大司馬之職。亦大哉。武弁進退。專係於是矣。華鎭曰。許多武弁。外面雖易見。而裏面則看不破矣。予曰。卿須恢張公道。一洗前垢也。華鎭曰。臣素無藻鑑。何以擇人。而疏通之政。又是難事。雖曰振淹滯。而亦不可不更加詳審矣。予曰。窠闕甚窄矣。華鎭曰。與前兵判相議。則虛司果。似爲五六人矣。予曰。吏曹則優如乎。華鎭曰。似優矣。予曰。虛司果可悶矣。前冬都目。吏曹復職不出乎。華鎭曰。臣不知矣。予曰。吏曹有闕。則虛司果令付矣。雖在仕滿人爲可惜。而吏曹有闕。則可以用之矣。予曰。以此月爲之乎。華鎭曰。都政自上有命。則兵曹取才。當卽爲之矣。予曰。禁軍爲第一窠。而若爲二窠。駕前駕後一窠許之。則似爲濶狹之道矣。予曰。今番破船。多於前年云。果然否。華鎭曰。三千餘石矣。予曰。 先王朝甲午乙未年申飭矣。今則似解弛矣。予曰。慶尙道三漕倉好矣。華鎭曰。臣曾於廵歷時見之。則漕倉設立之人。可謂有局量有氣力。臣回還時。以此言於廟堂矣。
정조 4년 · 강
遞承旨徐有防沈豊之。
정조 4년 · 목
敎曰。左承旨右承旨。聞有實恙云。許遞。今日政差出。
정조 4년 · 목
以申大升宋煥億爲承旨。金熤爲知春秋。李德鉉爲長城府使。李普謙爲假監役。初仕也。
정조 4년 · 강
命該門守門將不由定式委折。盤問以啓。
정조 4년 · 목
敎曰。凡摘奸。無論大小緊漫。輒皆秘其事藏其跡暗其行。雖如中官史官。內外何等自別。而尙於差備門外。屛人附耳語。此三百年流來古規也。況夜禁摘奸乎。佩摘奸牌通符人。留門時。使之無礙出入。卽無得宣泄之意也。又於向者。以此意申諭各門。則獨於今日。守門將見符信。許入奉命人。而一邊傳告政院兵曹云。反不如拒門不入而傳告之爲有所據也。若此不已。何用摘奸爲哉。謄出朝紙。頒示中外可也。此雖小事。亦係內言出外之一端。不可不懲勵。兵判明日開坐。該門守門將處。不由定式。飭敎走傳各處委折。盤問以啓。該門近仗軍士。亦爲捉致盤問。
정조 4년 · 강
右承旨申大升上疏辭職。賜例批。
정조 4년 · 강
檢閱金載瓚疏陳應避之嫌乞遞。批下該曹稟處。
정조 4년 · 목
載瓚與其父熤。有春秋兼銜應避之嫌也。
정조 4년 · 강
召見奉審大臣金尙喆于誠正閣。
정조 4년 · 목
予曰役處何如。尙喆曰。役處不少。今日辰時始役。至申後訖役矣。予曰。何以蹲縮乎。尙喆曰。新卜之餘。莎草未凝故然矣。予曰。此後無慮乎。尙喆曰。無深慮矣。予曰。卿則明日次對勿入也。
정조 4년 · 강
命守門將李枝藩分揀。
정조 4년 · 목
政院。以丹鳳門守門將李枝藩所供啓稟。敎以。今番則特爲分揀放送。此後。凡係以摘奸事佩標信通符人。許令出入。無敢傳告外司之意。各別嚴飭各門。一體申明約束。不但此事。近仗軍士。則差備咫尺待令。何事不知。其在嚴宮禁之道。不可不嚴束。卿其知悉。
정조 4년 · 강
實錄廳。以印役日子推擇啓。
정조 4년 · 목
該廳啓言。印役凡具。今旣措備。日子推擇。則初四日爲吉云。自今日印出始役。敎以。未知前例之如何。而今日始役。今日草記。得無太早之歎耶。
정조 4년 · 목
義禁府啓言。金載復 特敎捧供之下。旣無該堂而敢爲替行。請以此照律。敎以。郞廳容或可恕。付過放送。又啓言。金命赫金道光鄭行儉等更漏誤傳之罪。請照律。敎以。又從三令五申之意。今番則竝付過放送。又啓言。方得賢身爲中官。敢以猥屑之說。肆然奏達之罪。請照律。敎以。中官此等之習。不可長。豈以恤囚之時而白放。放逐本鄕。
정조 4년 · 강
御誠正閣。行晝講及次對。領經筵徐命善。知經筵蔡濟恭。特進官金鍾秀兪彥鎬。承旨李邦榮。玉堂姜忱。假注書洪光一。記注官鄭必忠。記事官李★(王+建)。
정조 4년 · 강
命公山判官李德鉉仍任。
정조 4년 · 목
左議政徐命善啓言。日昨公山判官李德鉉。移拜長城府使矣。聞是善治。其遞可惜。請仍任前職。從之。
정조 4년 · 강
飭口傳政啓請之弊。
정조 4년 · 목
左議政徐命善啓言。口傳政。例不得啓請。而頃日口傳政。原州判官。以他道守令移擬。故心甚訝之。追聞以草記啓請云。無前政例。隨時創出。有關後弊。不可以事過而置之。旣非越品除拜。則雖不必仰請勿施。伊時政官推考。更勿襲謬之意。請申飭銓曹。從之。
정조 4년 · 강
命竊發之患。各別窺伺。
정조 4년 · 목
左議政徐命善啓言。近來竊發之患。比比有之云。當此歉歲。乃有此患。捕廳安得免慢不詗察之責乎。聞城內外。多有被盜之家。往呈于捕廳。則稱以譏捕。初若聽施。畢竟無一現捉。旋卽撤捕。故游衣游食之徒。恣意橫行。良由於此云。設置捕廳。將安用哉。左右捕將。從重推考。各別申飭校卒。使之刻期窺伺。請俾無如前緩忽之弊。從之。
정조 4년 · 강
還差備堂金華鎭。
정조 4년 · 목
左議政徐命善啓言。兵判金華鎭今旣敍用。還差備堂。請仍察有司及嶺南句管堂上。從之。
정조 4년 · 강
遞持平李益運。正言鄭益祚。
정조 4년 · 목
右議政李徽之啓言。史局印役方張。郞廳不可不專意董役。李益運鄭益祚本職。請依此變通。從之。
정조 4년 · 강
命輔國之兼內閣提學。旁照式例稟處。
정조 4년 · 목
右議政李徽之啓言。輔國之不得兼提學。自是古例。頃因重臣之援例疏辭。旣蒙許施。而內閣與兩館。似無異同。以其新創之故。未有一定之規。今以直提學言之。資憲之不得兼帶。作爲定例。則此亦不可不一番釐正。請下詢處之。予詢銓官。吏曹判書金鍾秀曰。本閣提學之於兩館。只可旁照而已。非有銓法之可以援據者。不敢臆對矣。予曰。彼銓官似難爲言矣。仍詢左相。左議政徐命善曰。勿論館閣。提學則一也。兩館提學。輔國旣不得兼帶。則今於閣職。似不宜異同矣。敎以。此亦事係定式。令銓曹之臣。旁照定式。以爲稟處之地也。
정조 4년 · 강
命水軍充定尹永儀免役。
정조 4년 · 목
禮曹判書金熤啓言。科場犯罪人。水軍充定之後。初試入格。則許令免役。雖有流來之定式。而第無法典之見載。不可不一番稟定後擧行。而凡係科場事。旣屬臣曹。故敢達矣。予詢大臣。左議政徐命善曰。罪關科場。一也。生進朝士。則以邊遠充軍。勿揀赦前磨鍊。幼學則以降定水軍。永勿赴擧磨鍊者。制立之意。殺有區別。而中間變通時。生進朝士。則只許入赦典。而不許赴擧者。蓋邊遠充軍。同於竄配。無可論於赴擧也。幼學則只許赴擧。而不許入赦典者。亦以降定水軍。異於竄配。不當入於赦典也。此是法官不善擧行之致。而殊非當初區別意也。雖以尹永儀言之。旣是生進。則當邊遠充軍。而今爲水軍。此亦襲繆。或不無參酌之道矣。右議政李徽之曰。臣之淺見。亦與左相之議。別無異同矣。敎以。依大臣言爲之。其中尹永儀。旣占初試。又係令前。免役也。
정조 4년 · 강
孝徽宮入廟處所。命以彰義宮爲定。
정조 4년 · 목
禮曹判書金熤啓言。 孝徽宮禫事後。當有入廟之節。而 廟所預爲稟定。然後可以擧行。敢稟。敎以。彰義宮中可合處爲定也。○敎曰。 孝徽宮入廟擇日等節。詳考前例擧行。
정조 4년 · 강
有政。吏曹判書金鍾秀。兵曹判書金華鎭進。
정조 4년 · 목
以鄭福煥爲持平。趙思忠爲正言。朴天行爲副校理。徐正[鼎:I-PERSON]修李益烍爲副修撰。鄭昌順爲知義禁。金夏材爲同義禁。金華鎭爲知春秋。沈鋑爲長城府使。林重遠爲高陽郡守。兪彥鎬爲都總管。李明運爲副總管。
정조 4년 · 강
重推吏曹參判徐浩修。
정조 4년 · 목
敎曰。召命之下。連事違牌。未知有何別般情勢。而至於向來事。義不敢到今追提。吏曹參判徐浩修從重推考。卽爲牌招。
정조 4년 · 강
藏譜閣 影幀移奉儀節。命就議大臣。
정조 4년 · 목
敎曰。藏譜閣所奉 影幀日子。合行儀節。參酌筵敎及前例。推擇磨鍊後。就議大臣。明日晝講。與大臣登對以稟。
정조 4년 · 강
藏譜閣 影幀移奉養性軒。命以七月初一日爲之。
정조 4년 · 목
因禮曹推擇啓稟。有是命。
정조 4년 · 강
惠慶宮生辰陳賀。命置之。
정조 4년 · 강
遞承旨李邦榮。以申思運代之。
정조 4년 · 목
政院以邦榮在外。啓請下諭。敎以。許遞。前望單子入之。
정조 4년 · 강
御誠正閣。行晝講。仍召見大臣。同經筵金熤。承旨鄭志儉。特進官李性源。玉堂李時秀權以綱。假注書洪光一。記注官鄭必忠。記事官李★(王+建)。領議政金尙喆。左議政徐命善。右議政李徽之。
정조 4년 · 목
講大學。○予曰。移還安儀節。無前事可考耶。尙喆曰。恐當以 璿源殿移還安例爲之矣。予曰。奉安時。當用神輿矣。尙喆曰。當初宜奉安於養性軒。而藏譜閣則不如養性軒矣。予曰。養性軒好矣。當初奉安於藏譜閣。乃 先王朝命令也。命善曰。閣前庭際甚窄。儀仗鼓吹。無可設之處。故禮曹一欲稟定云矣。予曰。除鼓吹。一依 璿源殿奉安例爲之也。熤曰。移奉日子。以何時擇入乎。以來月擇入也。神輿。問於司僕。以 璿源殿所用用之也。
정조 4년 · 강
持平沈商賢啓請刑判具善復譴罷。賜批。
정조 4년 · 목
商賢啓言。具善復素性難改。惟利是趍。專恃恩渥。略無畏忌。特敎捧供。何等重大。而委之郞屬。竊恐紀綱由是不張。請函施譴罷之典。批以。依啓。
정조 4년 · 강
命宋煥億。仍任前職。
정조 4년 · 목
因煥億囚單。敎以。飭已行。分揀放送。仍任前職。牌招察任。
정조 4년 · 강
命御營大將李柱國。兼察訓將。
정조 4년 · 목
訓鍊大將具善復譴罷也。
정조 4년 · 강
以兪彥鎬爲奎章閣提學。前望也。
정조 4년 · 강
持平沈商賢上疏避嫌乞遞。賜批。
정조 4년 · 목
疏略曰。持平鄭福煥下諭之請。時在地昌平。只憑府吏誤傳。乃以長城入啓。至於蒙 允。臣之矇然不審之失。於是乎著。私心惶懍。臺體壞損。無復餘地。請命遞斥。批以。勿辭。亦勿退待。
정조 4년 · 강
飭營門浮石之弊。
정조 4년 · 목
御營廳啓言。本廳肅靖門東邊體城頹毀處。今當改築。而所入石子。浮出然後。可以始役。自前築城時。東郊蘆原近處所在石子。浮出以用矣。請依例浮出。敎以。近年營門浮石之際。頗多弊端之入耳者。此後各別申飭。無至如前。
정조 4년 · 강
遣承旨。詣 明陵。奉審摘奸。
정조 4년 · 강
召見戶曹郞廳洪彥燮于誠正閣。
정조 4년 · 목
予曰。役事幾何。彥燮曰。下層幾盡修築。上層幾半矣。予曰。雖費日子。完固修築也。不必今日了當也。此後若復頹圮。則此郞廳當知之。各別申飭也。
정조 4년 · 강
命前翰林金載瓚。口傳付職。
정조 4년 · 목
敎曰。父遞子仍。雖係礙眼。乍解旋授。亦非違例。況今史官不備。金載瓚口傳付職。
정조 4년 · 강
以鄭象仁爲承旨。前望也。
정조 4년 · 목
敎曰。吏議前望單子。中官混下。當該中官推考。望單子還入。
정조 4년 · 목
以尹東暹爲刑曹判書。徐浩修爲奎章閣直提學。李學源爲尙州牧使。李宜白爲昌平縣令。
정조 4년 · 강
召見直提學徐浩修于誠正閣。
정조 4년 · 목
予曰。奎章閣。卿父爲主人矣。浩修曰。小臣受 國厚恩。保有今日。重入修門。仰瞻 天顏。臣雖退塡邱壑。小無餘憾矣。予曰。卿家所遭。初甚難矣。至於此。予甚喜焉。此非獨卿家私門之幸。實 國家之幸也。浩修曰。 聖恩罔極。無以圖報。只有日夜感泣而已。予曰。 璿源殿當行別茶禮。仍爲齋宿。坐直承旨回入藝文館。
정조 4년 · 강
行藥房入診于誠正閣。都提調鄭弘淳。提調兪彥鎬。副提調鄭昌性。
정조 4년 · 목
請診也。○弘淳等曰。六和湯進御後。凡節若何。予曰。別無顯效。而午後煩鬱之症。似勝。連進五貼何如。醫官吳道炯診候訖曰。 脈度左右三部調均。而胃口暑濕。終未快祛。故午後則似有煩鬱之症候矣。自今加進四五貼。恐合也。弘淳等曰。然則自今日連爲煎入乎。予曰。好矣。
정조 4년 · 강
命中官方得賢蕩滌。
정조 4년 · 목
敎曰。罰已行矣。方得賢蕩滌。
정조 4년 · 강
孝徽宮禫祭日入廟告由。命兼行。
정조 4년 · 목
禮曹啓言。 孝徽宮禫祭吉日。以來七月初三日推擇啓下矣。入廟先告事由祭。同日禫祭。當爲兼告擧行。 祝文中措辭添入。移奉吉時。今日官推擇。則同日卯時爲吉云。移奉後奉安。同日隨時設行之意。請分付。允之。
정조 4년 · 강
命副修撰李益烍。更爲牌招。
정조 4년 · 목
益烍牌不進。敎以。設有可言之情勢。近來似此之人。率多行公。胡獨乃爾。只推更爲牌招。
정조 4년 · 목
普謙。以身病呈狀。吏曹啓請改差也。
정조 4년 · 강
御誠正閣。行晝講。同經筵徐有寧。特進官鄭民始。承旨申大升。玉堂李敬一尹尙東。宗臣安川君烓。武臣李漢五。假注書洪光一。記事官李★(王+建)。
정조 4년 · 강
罷江原前監司具㢞職。
정조 4년 · 목
敎曰。向因江陵府査事。以京差人之年利作弊。有照律嚴勘之命。則厥漢自府獄移囚營獄之際。中間逃躱。而身爲道伯。掩諱之不暇。本事則不以實聞焉。守令則不以罪請之。新伯始乃捕捉。當初初不狀聞者。寧有如許紀綱。前監司具㢞。亟施罷職不敍。傳敎。罪人逃失。自有其律。該守令拿問處之。
정조 4년 · 강
遞承旨鄭象仁申思運。以申景濬李敬養代之。
정조 4년 · 목
政院。以象仁等在外。啓請下諭。敎以。許遞。前望單子入之。
정조 4년 · 강
召見奎章閣堂郞于誠正閣。提學金鍾秀兪彥鎬鄭民始徐浩修。直閣金宇鎭。待敎徐龍輔。
정조 4년 · 목
予曰。今則閣臣濟濟。卿等須當官盡職乎。予欲責效於卿矣。凡有官則有職。有職則必有規模。夫豈有無事之官乎。 先朝編次人。卿等亦曾目擊矣。當時是職。人孰不榮之。而蔡濟恭元仁孫諸人。皆孜孜盡職不倦。至於弘文館 御製色下人。亦能誠謹於奉行。故終爲司鑰。而況此閣之設。暗合於宋明古事。實不是冗官之比。而年來漸如此矣。文治不必加意。而尙質去文。乃所以歛華就實之道也。近來玉堂。亦不無無文而行公者。推此而言。則雖不必尙文。而文臣則當責以文臣之事矣。卿等視直提學。反不如兩館提學。以無事之冗官故也。然而旣合於外閣。則責望重矣。居是職者。豈不留意於文學上乎。且設此官之意。旣倣宋明。又倣集賢殿。則顧不重歟。而凡係文蹟。皆無可稱。且無一册子開刊。年年刊册。自有古例。而今之册子多誤字。致令殿講儒生。往往誤讀。此予之每常自恧者也。旣有其官。則當修明式例。切磨講究。俾有實效也。此非爲觀瞻。而苟令人以榮選看之。亦豈不美歟。朝廷之上。規模未立。豈容區區於一閣。而當官盡職。卿等之責也。予言果何如。鍾秀曰。 聖敎至當矣。以本閣言之。當其任盡其職。然後斯可爲去文務實之道。而臣等不能職思其居。惶愧極矣。今則殆同草創。故堂郞及下入。手與事不相熟矣。予曰。閣職始於奉朝賀。當有一副當規模。而天下萬事。罔無規模之事矣。此官雖曰草創未備。而在這裏盡其職也。今或有問其職業何事。則卿等當無辭可答矣。就其中窒礙不通者。存而勿論。其可行者。必當其職。去文務實。然後眞箇右文之治也。旣合於校書館。則關係亦重。而至於檢書官。自堂上拘來也。下人何其多也。汰冗官。有國之先務。況下人輩乎。兼差則除本仕。當有警勵之道。而近以頑慢者塡之。極爲非矣。其中有文翰者留在。而餘外當思査正之道矣。旣着了紗帽。必有其職。當正其規模也。卿等做甚事耶。正宜思量道理。整頓規模。或有犯此者。堂郞交勉。至於胥吏輩。罪之笞之。無所不可。鍾秀曰。不能當官而盡職。徒歸文具而止耳。民始曰。臣固自知其冗官矣。予曰。是居官却步者矣。鍾秀曰。 御製。當定其日月校讎。而册子亦宜收拾矣。予曰。凡於御製。當有續續奉行之事矣。鍾秀曰。規模一正。則臣等謹當奉而行之矣。民始曰。不但堂郞不相關涉。官吏亦然矣。鍾秀曰。繼自今新立式例。稟裁然後。漸次行之似好矣。予曰。正其規模。常目在之也。近有不經吏弘。而爲直閣者乎。民始曰。有之矣。予曰。只管先正規模。如直閣。以吏弘爲定。待敎。以翰林爲定。至有吏胥。亦宜有定分矣。鍾秀曰。奎章閣褒貶單子進入時。當有式例矣。予曰。直達也。卿等以提調郞廳様爲定也。鍾秀曰。賓客至於春坊。有相似者矣。予曰。我國動法周官。校書倣秘書省。藝文館亦然。玉堂。如唐之弘文館。宋之崇文館。不但徒事書秩。亦爲三司論思之地。至於此閣。編次人所任。寔掌故事尊 先製之道也。當初宗簿寺。立煥章閣。奉 列聖御製。故有宗簿官員押班侍臣之例矣。徐奉朝賀。欲以直閣待敎。兼春秋館。而亦未果矣。今則宗簿寺煥章閣。可謂疊設。文字旣入於奎章閣。而宗簿之職。敎訓宗親而已。鍾秀曰。然矣。予曰。我國文明。豈不效中國龍圖閣乎。
정조 4년 · 강
吏曹參議徐有防上疏乞遞任。賜批。
정조 4년 · 목
疏略曰。本曹參判徐浩修。卽臣之族叔也。親屬雖係稍疏。銓任大異閒司。豈可以無礙而晏然自居也哉。且以近事言之。領府事臣鄭弘淳爲亞銓時。領敦寧臣鄭存謙。以三銓引義屢解。今臣私義如是。前人已例明的。伏乞亟遞臣所帶銓任。批以。疏辭似然。本職許遞焉。
정조 4년 · 강
副修撰李益烍上疏辭職。仍懲討。賜批。
정조 4년 · 목
疏略曰。臣於見職。自來有難强之義。而所遭人言。固非尋常。鐵限在前。株守難變。亟許鐫削。仍治臣罪。雖不敢以見職自居。而忠憤有不能默。鄭妻龜柱之尙今偃息。刑政之剌謬。已無可言。而洪國榮又出矣。遠竄之律。不過姑先之請。而此亦靳允。只爲一私字牽掣。終使乾德不剛。臣實憂憤。亟允諸臣之請。批以。前後疏箚之批。已悉諭。爾其勿辭察職。
정조 4년 · 강
同副承旨鄭志儉疏陳應避之嫌乞遞。批下該曹稟處。
정조 4년 · 목
志儉與右副承旨李敬養。爲姻婭應避之嫌也。
정조 4년 · 강
放定配罪人梁泰熙等。
정조 4년 · 목
因泰煕到配狀啓。敎以。不過懲勵日後。與同罪院肄。竝放送。○刑曹啓言。同罪院肄竝放送事命下矣。崔好孫幷放事。發關分付。
정조 4년 · 강
命遣吏郞。摘奸諸執事淸齋。
정조 4년 · 목
社稷及 貞陵諸處修改祭。在再明也。
정조 4년 · 목
予曰。今日次對爲之乎。有防曰。入頉稟矣。予曰。今日傳 香何處乎。有防曰。社稷及 貞陵諸處。修改 祭享傳 香矣。予曰。社壇執事。勿拘當次。各別擇差事。預爲分付。
정조 4년 · 강
副司直兪彥鎬。疏陳毋病。乞遞史銜。賜批。
정조 4년 · 목
疏略曰。特許思由。得以專護毋病。感祝洪私。而自念無狀賤臣。以私妨公。無往非罪。頃日臺疏覆啓之不及擧行。而亦由於顚倒徑歸。揆以事體。合被重勘。而簿施譴罷。施降宥敍。內閣史廳兼銜如舊。繼而有申飭上來之命。臣含思趨承。而第臣老母之病。今近三旬。進退無常。其欲進而承命。則方才難抑。欲退而伸情。則癏曠有誅。伏乞諒臣血懇。許解史銜焉。批以。所帶俱緊。卿其勿辭。卽爲上來行公。
정조 4년 · 목
予曰。三庚已盡。而日熱愈往愈甚。誠可悶也。民始曰。今年之熱炎。比前罕有矣。予曰。卿之母病。近復何如。民始曰。尙不差可矣。民始曰。有 惠慶宮進服湯劑製入之命。伏未知有欠和之節而然乎。予曰。別無患候。而近有眼患。誠爲悶迫矣。民始曰。近來閭巷間。有眼疾輪氣。無人不痛。而皆針見效矣。予曰。然則數次進針何如。民始曰。當極熱進針極爲重難矣。予曰。聞上注書之母。近以眼病。數旬呻苦。轉至不得視物之境云。聞此等消息。則尤可焦悶矣。民始曰。金載瓚之母病有添委。非一朝一夕之祟也。至於一時輪症。若進淸涼之劑。則自可平復矣。民始曰。近日則水剌進御之節。比前何如。予曰。自五六日前。口味稍開。似勝於前日。而蓋今年服如干蔘料。然後其效甚多矣。民始曰。六和湯。盛暑之極當劑也。
정조 4년 · 강
兵曹以局別將朔數及遷擬事稟處。
정조 4년 · 목
該曹啓言。局別將備擬。從長稟處事命下矣。今此定式旣定朔數。不當用忠翊忠杜五衛將之有定朔。而不啓請直遷之例。限前如有不得已可合人當遷者。而或値入侍則筵稟。未及筵奏則依別軍職同知。未滿三望。則政廳承旨微稟之規。以未準朔局別將擬入之意。臨時微稟。恐合事宜。請以此施行。允之。敎以。亦令以此分付東銓。
정조 4년 · 강
命中官金相擇拿處分揀。
정조 4년 · 목
敎曰。肅拜單子掩置不秦。當該中官。令該府處之。○回拿處傳旨。敎以。分揀。
정조 4년 · 강
遣承旨詣 社壇文廟。奉審摘奸。
정조 4년 · 강
拿處南部都事許㵓。
정조 4년 · 목
承旨鄭宇淳啓言。筵體何等至嚴。而奏語之際。側身支肱。全不敬謹。斯速出去。南部都事許㵓擧措。萬萬駭然。本院請推外。無他罰。何以爲之。敎以。拿處。
정조 4년 · 강
咸鏡監司李命植。疏陳病狀乞遞。賜批。
정조 4년 · 목
疏略曰。臣於月前。猝得奇疾。榮衛已竭。神精俱耗。設有匪意仰達之事。不時詢問之擧。則以臣奄奄垂死之喘。夫豈有出意見論事宣之望乎。雖在近日之依例狀聞。猶未照檢。每致疏漏。雖厚被譴罰。尙何補哉。伏乞聖慈。卽賜恩遞焉。批以。藩任體重。有難輕解。卿其勿辭。調理日務。
정조 4년 · 강
命摠戎使徐有大兼察御將。訓將具善復兼察左捕將。
정조 4년 · 목
御將李柱國。以城隍祭獻官。受 香出去也。
정조 4년 · 목
予曰。惠廳會計逐朔修整以入。今爲定式矣。以月終爲限乎。民始曰。每以晦日修納定式。而當初磨鍊時。不過六道。而至於海西。則無故落漏。自今爲始。請改修整。予曰好矣。
정조 4년 · 강
命輔國重臣外。備堂申飭齊進。
정조 4년 · 목
敎曰。許多備堂。懸病者多。事體所在。誠極未安。輔國重臣外。使之申飭齊進後。單子更爲修整以入。
정조 4년 · 강
召見奉審承旨徐有防于誠正閣。
정조 4년 · 목
予曰。兩處奉審後。皆無頉乎。有防曰。俱無頉矣。予曰。各處諸執事擧案收來乎。有防曰。收來矣。予曰館掌議誰某入來乎。有防曰。金熙朝入來矣。
정조 4년 · 목
敎曰。辭疏與言疏大異。則政院之職。在惟允。出納之際。固當審愼。而不此之爲。此等章皇支蔓之辭疏。曲循捧入。假使尹行修。爲祖訟冤。而有此章。則決知其不捧人矣。甚矣殘熖餘波。猶使人喘喘至此乎。猶以本事申言。則諉之是非義理間事。且係言事。或可捧入。無是二者。而寧冒煩浼之嫌。重違臺臣之意。近來事每多寬假。而此等處。不可無示警。捧納承旨爲先從重推考。況有 先朝以疏無得代避之禁令。尤安敢越法陳疏。給之。直院承旨。亦難免不能可否之失。一傡推考。
정조 4년 · 목
予曰。奎章閣修理時。徐浩修入來乎。民始曰然矣。予曰。吏曹郞廳。入番官員知入。予曰。李東稷不知誰之子孫。今始聞之。則李廷喆之孫也。民始曰然矣。顯慶回奏曰。吏郞李時秀入直云矣。予曰。使臣。今則似過遼野乎。民始曰。計其渡江日字。則似過遼野矣。予曰。遼野甚泥濘。當此潦水之時。則人馬沒脚。不得作行云。然否。民始曰。聞譯舌輩言。遼野污陷。故雖非潦雨時。行人之過去甚難云。若當此潦雨。則尤難作行矣。民始曰。沙蔘生脈散。間間煎入矣。今則何以爲之乎。予曰。置之。而淸署六和湯。除人蔘。煎入好矣。民始曰。人蔘不過五分。而其他材料。俱是淸熱之劑。故別無蔘害。依本方。煎入似好矣。予曰。然則依前方。煎入無妨。而大抵六和湯。夏節良藥。予今夏連爲進御。故尙無微恙。其效誠大矣。民始曰。聖敎至當矣。
정조 4년 · 강
正言洪柱翼。上疏乞遞賜批。
정조 4년 · 목
疏略曰。日昨因尹行修之疏。語意非常。不得不冒昧陳章。略暴自引之義。疏纔上徹。嚴敎遞下。乃有承宣重推。原疏出給之命。噫。臣猥以無似。濫叨言責。粗效一日之責。況其所言者。乃義理之大闕也。大義不泯於百年。公論自在於當世。在渠之道。雖其私心迫切。不得不仰首一鳴。臣本以疏迃。初入言地。臺閣體例。實所茫昧。妄謂對人卞章。異於避嫌。不識以疏代避之明有禁令。自犯越法冒陳之辜。此臣之罪也。爲臺臣而負罪。尙何顏面。冒居職次乎。請遞臣職焉。批以。何不以殘熖餘波爲嫌。而反引不襯似之事爲說乎。疏避之越禁投呈。而乃曰還下云云。殆近要批也。問備之亭午書頒。而乃曰日暮云云。胡又爽實也。本事是非姑捨是。卽此兩端。其爲乖損臺體抑云匪細。至若尹行修之疏。語欠別白。固知其意在不屑。而予則不無不槪底意思。爾忽以非常無倫。使行修從爾呿呿。任爾吃吃。方可愜爾心稱爾意乎。若此不已。伸卞對訟之擧。將至絕然。而重敎敦風之政。又可蔑如。寧不大加寒心處乎。爾之駭妄。於是益著。所辭姑先依啓。
정조 4년 · 목
予曰。俄者批答。卿其見之乎。民始曰。洪柱翼避啓批乎。予曰然矣。民始曰。人或謂以有扶抑矣。予曰。渠之人事。極爲未據矣。民始曰。以尹行修言之。則所下批旨明快。雖當之者無餘辭矣。予曰。以何句節。謂之扶抑乎。民始曰。以呿呿吃吃。或以謂扶抑矣。予曰。其人若或誤入則可悶矣。民始曰。此非誤入之人。而不知事體然矣。予曰。於此於彼。不可放心矣。民始曰。是則無慮矣。予曰。臺諫旣以代避爲有禁令。而謂無一字之批者。直欲請批而然也。且稱以日暮者。爽實無餘矣。李亨逵何以謂之乎。民始曰。別無所言矣。予曰。今夏則好過。必是淸暑六和湯之效矣。民始曰。天顏頗勝於前。似是六和湯之效矣。予曰。徐奉朝賀。何以消日乎。民始曰。以册子消遣云矣。予曰。玉堂入直與在外有闕。竝知入。還奏曰。副校理李鼎運。修撰尹尙東。今方入直。副校理朴天行在外。修撰尹行修。副修撰李昌漢未肅拜。校理一窠。有闕云矣。予曰。此是李敬一之窠乎。民始曰然矣。予曰。臺諫有闕與在外知入。還奏曰。時闕有正言二窠。司諫則趙榮弼。在任所不上來。持平則姜忱。方在被論中矣。予曰。卽當爲政矣。予曰通符事。可怪矣。考錄則載以八十八符。而謂之以七十八符者。是何故也。有防曰。考覽政院所錄。則亦爲七十八符矣。予曰。此則必當推覓矣。加設部將與從事官。竝爲佩符乎。有防曰。此則然矣。予曰曾見從事官。而不見其所佩處矣。原數則八十八符。而謂之以七十八符。則十符在於何處乎。卽爲覓納。從事官之佩符處。問于捕廳所屬以奏。復奏曰。十符之數。捕廳所屬。亦爲不知云。從事官。則佩符於內腰帶云矣。予曰。巡將衛將廳佩符與否。問于兵曹。復奏曰。巡將衛將。則本無佩符之事。四所部將處。部將入番時。各佩一符云矣。予曰。佩符申飭事。發牌各司郞廳。使之聽傳敎。顯慶承命出諭。予曰。四符則旣有部將廳之所佩。而六符則自兵曹査納。此後則通符。自政院出納。有防曰。政院所錄册。當爲更修正。而頒符凡節。亦當如古例矣。
정조 4년 · 강
命專對之利涉遼淖。詳深以聞。
정조 4년 · 목
敎曰。晩炎如此。雨水頻仍專對之行。果得利涉遼淖否。殊用憫念。別定伶俐譯學。卽爲詳探鳳城以聞事。自備局卽爲分付灣府。
정조 4년 · 강
命捕將之大將牌傳令牌與命召同佩。雖暫刻。毋得不佩。
정조 4년 · 목
敎曰。因通符外上數爻査實。覺之。通符卽秘府不知於人。故雖從事官藏佩腰間。無所不可。而至於大將之大將牌傳令牌。或露佩於角帶。或不佩於公座。事甚無謂。此是自國初頒下之符。則事體尤非命召之比。此後捕將。此兩牌與命召同佩。雖暫刻。毋得不佩事。申明定式。仍爲嚴飭。又○敎曰。近來通符之法。各司各營。全不知重。佩此符隨行者。或任意棍治。佩此符摘奸者。或輕先搜見。事體所在。極爲駭然。以此之故。摘奸之時。未免苟艱。此後另加嚴飭。無踵前習事分付。
정조 4년 · 강
分揀時囚尹行元李慶會許㵓等。
정조 4년 · 목
義禁府啓言。扶安縣監尹行元。莫重稅穀。敗於境內。請議處。允之。行元似有分揀之道。而臣府不敢擅便。請上裁。敎以。分揀。又啓言。五衛將李慶會。孝徽宮陪衛。謂有身病。不爲陪衛。請刑推得情。又啓言。南部都事許㵓。登筵奏對。擧措駭然。請照律。敎以。竝分揀放送。
정조 4년 · 목
有防曰。時敏堂失火。不勝驚心矣。予曰。火熖壯矣。有防曰。況是夜半故然矣。予曰。捕將入來乎。有防姑未入來矣。予曰。軍裝諸件。當爲盡燒矣。有防曰。似可然矣。予曰。燈燭房庫間。今又失火。大抵其處善爲失火矣。曾於儲承殿失火。亦當夜半。而暫時燒盡矣。有防曰。今亦然矣。予曰。時將開曉乎。有防曰。姑未開東矣。予曰。何時知其失火乎。有防曰。吏輩來傳。故始知失火。卽赴問安班矣。予曰。金虎門軍兵卽解乎。有防曰。金虎門則吳毅常出標信。以解其軍。建陽門弘化門軍。一體卽解。而禁軍亦爲解發矣。予曰。其庫間封廢已久。且人跡不到處。而今此失火。極爲怪訝矣。有防曰。果爲然矣。予曰。捕將入來知入。復奏曰。右捕將已爲入來。左捕將姑未入來矣。予曰。右捕將來到何處乎。對曰。來於救火所云矣。予曰。闕外誰爲來待乎。有防曰。諸承旨一傡來待。而以金虎門之不開。姑未入來矣。予曰。有特敎。然後似當入來矣。有防曰然矣。予曰。諸承旨竝以丹鳳門入來事。出諭。有防曰今此捕將。或晚時入來。或尙今不來。事極駭然。本院則方以請推。而玉堂則當爲請罷矣。予曰。自予登極後。各道例貢物件。多儲時敏堂。而今已燒盡矣。有防曰。聞之則弓矢皮物。多爲燒燼矣。予曰。都承旨入侍。鄭民始進前曰。失火極爲驚訝。聖心必應驚慮矣。予曰。上注書入來。趙興鎭進伏。予曰。都承旨入侍。有防與鄭民始偕入。予曰。昨夜失火之由。聞之乎。若或緣及於大內。則將若之何。此是人跡不到處。而深夜之中。忽地火起。屢十間大屋。片時連燒。終不得撲滅。豈非可訝之甚乎。民始等曰。差備咫尺。夜半失火。驚動 丙枕。下情實不勝萬萬驚惶。而槪失火之由。誠訝惑矣。此非人跡往來之地。且伏聞燈燭房失火云。燈燭房與正堂。相拒稍間。而且有行閣之連續。連燒之時。不及於咫尺行閣。只及於正堂。瞬息間燒燼無餘。極爲怪訝。而實無可執之跡矣。有防曰。燈燭房之失火。雖曰緣及正堂。相拒幾至百餘步。而且有重重行閣。則必先自行閣始。而今番時敏堂之失火。自四面簷內。一時火起。片刻間盡爲燒燼。而救火軍卒。莫敢下手。誠莫知其由矣。予曰。自列聖朝。東宮正堂。一時燒燼無餘。非但所見之極爲慘然。內武庫軍器中。筒箇弓箭積置者甚多。而亦一時燒火。亦爲可惜矣。予曰。明日次對。臺諫誰爲進參乎。知入。復奏曰。憲府則大司憲李★(土+甲)。持平李夔。諫院則大司諫李敬玉當爲進參矣。予曰。今番則慰安祭何以爲之乎。有防曰。考例則古實有之。而禮堂之不爲啓請。或謂以非殿而然矣。然而今則後時矣。予曰。近來巡檢解弛。申飭兵曹也。予曰。守禦使上來乎。有防曰。今已上來云矣。予曰。日氣甚熱矣。有防曰然矣。命少退。退閤外。仍命入侍。予曰。傳于兵曹堂上解嚴後。軍士各歸本所。堂上亦歸直所。有防承命出來分付。予曰。兵曹郞廳處。巡檢事申飭乎。有防曰。已爲申飭矣。予曰。呈疏者誰也。有防曰。趙榮弼矣。予曰。丹鳳門仍留帳幕軍。盡爲入來。設幕後。待下敎閉門。
정조 4년 · 강
玉堂聯箚。請捕將譴罷。禁旅增額。賜批。副校理李鼎運。修撰尹尙東。
정조 4년 · 목
箚略曰。禁中回祿之災。忽生於大內咫尺之地。深夜蒼皇。群情震驚。時敏堂卽是深嚴之所。而今此失火之事。胡爲而發也。大而言之。恐有不測之憂。小而言之。則不善守直之致。豈可諉之於尋常致災。而不爲之究問耶。臣等謂亟命窺捕。嚴覈根因。而至於捕將之不卽待令於留門之後。晩始入來於熄火之際。萬萬駭惋。闕內火災。何等驚懍。而家遠者容或可恕。家近者尤涉逋慢。身爲帥臣。稽緩至此。如許武將。將焉恃哉。請左右捕將竝施譴罷之典。入直之禁旅。本來數小。以今夜言之。不能分排救火。將何所緩急可恃乎。不可不增其數額。以重宿衛。亦願博詢大臣而處之。批以。首件事。已允於相臣之奏。捕將事。固可駭也。似由於未卽傳報之致。姑先重推可也。末端事旣請博詢。明日次對稟處。
정조 4년 · 강
兩司聯箚。請大內火災嚴査委折。賜批。大司憲李★(土+甲)。大司諫李敬玉。
정조 4년 · 목
箚略曰。時敏堂失火。係是非常之變。此堂所重。與他有別。而一時灰燼。驚動大內。臣民震懍。曷有其極。火災之起。必有其由。其所疑惑。有不可勝言。當該典守之人。出付有司。嚴査委折。以正其罪焉。批以。所陳已諭堂箚之批矣。
정조 4년 · 강
獻納尹長烈上疏。請禁旅增額。嚴加防守。賜批。
정조 4년 · 목
疏略曰。時敏堂失火之報。此何異也。伏聞時敏之。堂。最近宸極。未有烟火之逼近。亦無人跡之來往。而致此意外之變。中外之惑。實有所萬萬者矣。嚴覈根因。旣允相臣之奏。禁旅增額。亦有稟處之敎。固當恭俟。不宜煩複。而憂慮無所不到。敢此仰陳。古帝王重門複壁。不但爲觀瞻而已。實出於謹內外嚴警衛之道也。臣謂俯詢廟堂。凡係防患之節。汲汲講確而設施焉。僚臺聯箚。未及隨參。草草控愚。臣罪至此。合被大何。批以。火出倉卒。亦豈有他。已因廟堂指劃。嚴加防守。而旣有所請。許令覆奏焉。爾其勿辭察職
정조 4년 · 강
命時敏堂改建前。各處把守。商確擧行。
정조 4년 · 목
備局啓言。臣等來審時敏堂基地。則未及改建之前。宿衛疏虞。西墻邊則姑建六七間。行閣使武監輪回入直。集賢門外。訓局軍一哨。將官率領入直。恐似得宜。敎以。武監則近來各處把守數多。似難推移分排。而亦非軍兵所可住接處。事甚可悶。當於明日賓對。商確處之爲宜。行閣未設立間。儲承殿舊基。別軍職與武監。眼同守把。墻地。姑爲笆防。以訓局出番軍一哨。千摠哨官率領。限畢役守直。役畢後。依草記。只令哨官。率領五十各。退直集賢門外宜矣。訓局外營軍五十名。年前因攔後軍設置。姑令權減。今此五十名加番。在渠輩。亦無新創偏苦之歎。其令該軍門知悉。○訓局。以出番軍一哨。千摠哨官率領。限畢役守直事。依傳敎擧行。敎以。墻內外武藝及本營軍把守處。結構或設幕間。堅實防遮。俾無暑雨之弊。卿其親審定處所。着意擧行。
정조 4년 · 강
命時敏堂次知中官拿處。守直下人科治。
정조 4년 · 목
兵曹啓言。卽接東所衛將牒報。則時敏堂與行閣燈燭房庫間三處所。去夜五更二點量。失火盡爲燒燼云。當該處所次知中官。常時不能檢飭。以致失火之境。事極驚凛。次知中官。令該府處之。守直下人。亦令攸司請科治。允之
정조 4년 · 강
遣承旨。詣 宗廟。景慕宮。奉審摘奸。